《送宋学士归金华》
明代·释宗泐

当代文章伯，朝廷制作新。储宫贤少傅，开国老词臣。

际遇超今古，优容异等伦。莫归莲作炬，前席锦为茵。

班固材尤赡，扬雄语大醇。一麟生治世，长剑倚秋旻。

仲子金闺彦，佳孙玉树春。寻常劳圣眷，七十解朝绅。

恋阙行犹缓，还家乐更真。都门开祖帐，里曲候征轮。

未觉乡音改，其如此志伸。净名应杜口，善慧必观身。

婺女星辰逼，萝山雨露均。挑灯书细字，置酒洽比邻。

白石求真侣，青松结社人。无心诚契理，有道足怡神。

自愧非支遁，空知让许询。三生情是梦，十载法为亲。

别去投青简，秋来觐紫宸。凉风吹彩鹢，携手大江滨。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。